

LATVIJAS REPUBLIKA

LĪVĀNU NOVADA PAŠVALDĪBA

Reģistrācijas Nr. 90000065595, Rīgas iela 77, Līvāni, Līvānu novads, LV – 5316,

tālr.: 65307250, www.livani.lv e-pasts: pasts@livani.lv

**IZRAKSTS**

**Līvānu novada pašvaldības domes**

**sēdes protokols**

LĪVĀNOS

2024. gada 19. decembris Nr.15-8

**8. Par teritorijas plānojuma darbības termiņu.**

Līvānu novada teritorijas plānojums 2012. – 2024. gadam apstiprināts ar Līvānu novada domes saistošajiem noteikumiem Nr. 9 “ Par Līvānu novada teritorijas plānojumu 2012. –2024. gadam”.

Līvānu novada teritorijas plānojuma izstrādes un apstiprināšanas brīdī spēkā esošie Ministru kabineta 2009. gada 6. oktobra noteikumi Nr. 1148 “Vietējās pašvaldības teritorijas plānošanas noteikumi” noteica, ka vietējās pašvaldības teritorijas plānojuma darbības termiņš ir 12 gadi.

Teritorijas attīstības plānošanas likuma 1. panta pirmās daļas 8. apakšpunkts nosaka, ka vietējās pašvaldības teritorijas plānojums ir ilgtermiņa teritorijas attīstības plānošanas dokuments, savukārt Attīstības plānošanas sistēmas likuma 8. pantā noteikts, ka attīstību plāno ilgtermiņā un ilgtermiņa attīstības plānošanas dokumenta darbības termiņu var noteikt līdz 25 gadiem.

Saskaņā ar Līvānu novada pašvaldības domes 2022. gada 24. novembra lēmumu Nr. 21-10 “Par Līvānu novada teritorijas plānojuma izstrādes uzsākšanu” ir uzsākta jauna Līvānu novada teritorijas plānojuma izstrāde.

Administratīvo teritoriju un apdzīvoto vietu likuma pārejas noteikumu 17. punkts nosaka, ka saistošie noteikumi par teritorijas plānojumu jāizstrādā līdz 2025. gada 31. decembrim. Līvānu novada pašvaldība 2024. gada 16. janvārī noslēgusi līgumu par Līvānu novada teritorijas plānojuma izstrādi ar SIA “Grupa 93”, līguma Nr. LNP/2.13.1.3/24/9, līguma galīgais izpildes termiņš līdz 2026. gada 31. martam.

Teritorijas attīstības plānošanas likuma 25. panta piektajā daļā noteikts, ka līdz jauno saistošo noteikumu īstenošanas uzsākšanai pašvaldība piemēro saistošos noteikumus, ar kuriem tika apstiprināts iepriekšējais teritorijas plānojumus, lokālplānojums vai to grozījumi.

Ievērojot to, ka Līvānu novada teritorijas plānojuma darbības laiks norādīts līdz 2024. gada 31. decembrim, lai nodrošinātu teritorijas attīstības plānošanas nepārtrauktības principu un radītu vienotu pieeju, kā arī kliedētu iespēju dažādi interpretēt teritorijas plānojuma spēkā esamības termiņus, teritorijas plānojuma darbības termiņš pagarināms līdz jauna Līvānu novada teritorijas plānojuma spēkā stāšanās un īstenošanas uzsākšanas brīdim.

Ņemot vērā iepriekš minēto, pamatojoties uz Pašvaldību likuma 10. panta pirmās daļas 1. punktu, Attīstības plānošanas sistēmas likuma 8. pantu, Teritorijas attīstības plānošanas likuma 3. panta pirmās daļas 4. apakšpunktu, 12. panta pirmo daļu, 25. panta pirmo un piekto daļu, saskaņā ar Līvānu novada pašvaldības domes Attīstības plānošanas komisijas ierosinājumu, Līvānu novada pašvaldības dome atklāti balsojot ar 12 balsīm "Par" (Andrejs Bondarevs, Andris Vaivods, Dace Jankovska, Ināra Kalvāne, Ivans Matrosovs, Jānis Magdaļenoks, Kaspars Stikāns, Maija Spūle, Mārīte Vilcāne, Pēteris Romanovskis, Sanita Pinupe, Valdis Labinskis), "Pret" – nav, "Atturas" – nav, "Nepiedalās" – nav

NOLEMJ:

1. Pagarināt saistošo noteikumu Nr. 9 “ Par Līvānu novada teritorijas plānojumu 2012. –2024. gadam” darbības termiņu līdz jaunā Līvānu novada teritorijas plānojuma spēkā stāšanās un īstenošanas uzsākšanas brīdim.

2. Noteikt, ka atbildīgais par lēmuma izpildi ir Līvānu novada Centrālas pārvaldes Plānošanas un attīstības nodaļas vadītājs.

3. Kontroli par lēmuma izpildi uzdot veikt Līvānu novada pašvaldības izpilddirektoram.

Sēdes vadītājs /paraksts/ Andris Vaivods

Protokolētāja /paraksts/ Inta Raubiška

IZRAKSTS PAREIZS

Līvānu novada pašvaldības

Personāla vadības un administratīvās nodaļas vadītāja Inta Raubiška

Līvānos, 2024. gada 2. janvārī